देबाड़ या दिबाड़ (बाल कविता)
कतबहु हो मजगूत मकान ।
 चाहे हो परोपट्टाक शान ।
 भूकम्प - बाढ़ि - अन्हररोधी ।
 या तड़ितपात - ठनकारोधी ।
 पर तइयो ने अजर - अमर बुझियौ, कारण एक्कर छी दिबाड़ । ।
 छी दिबाड़ बड़ ढीठ जीव ।
 बड़ असंजाइत नाशी ई जीव ।
 भीजल - भू छाहरि एकर डीह ।
 नञि सुखलहुमे ई करैछ पीठ ।
 छी भाँति - भाँति केर रंग रूप ।
 जल - थल सभठाँ भेटै ई भूप ।
 किछु लागै उजरा चुट्टी सनि ।
 हर निर्माणक ढाहैछ अहं, जे छोट जीव कहबैछ दिबाड़ । ।
 *१ - दिबाड़ यद्यपि भीजल (वा नम वा आर्द्र) आ छाहरियुक्त स्थान पर बेसी भेटैत अछि मुदा सही कही तँऽ धरतीक दूनू ध्रुवीय (आर्कटिक ओ अण्टार्कटिक) प्रदेशकेँ छोड़ि विश्वमे सभठाँ भेटैत अछि ।
 *२ - दिबाड़केँ अंग्रेजीमे व्हाइट ऑण्ट (WHITE ANT = उजरा चुट्टी) कहल जाइत अछि । सम्भवतः तेँ कल्याणी कोशमे एकरा चुट्टीक एक प्रकार कहल गेल अछि मुदा जीव विज्ञानक अनुसारेँ ई चुट्टीक प्रकार नञि अछि अपितु जैविक क्रमविकाशमे चुट्टीसँ बहुत दूर अछि । उनटहि दिबाड़ जैविक क्रमविकाशमे सनकिड़बाक बेसी नजदीक अछि ।
 मैथिली पाक्षिक इण्टरनेट पत्रिका "विदेह" केर 219म अंक (01 जनबरी 2017) (वर्ष 10, मास 110, अंक 219) केर "बालानां कृते" स्तम्भमे प्रकाशित । 